**OŠ ZVONIMIRA FRANKA  
S. S. Kranjčevića 2, Kutina**

**Školska godina 2022./2023.**

**Provođenje nacionalnih ispita  
10., 11. i 12. listopada 2022. godine**

**Nacionalni centar za vanjsko vrednovanje obrazovanja** (NCVVO) u školskoj godini 2022./2023. provodi nacionalne ispite iz Hrvatskog jezika, Matematike i Prirode i društva na reprezentativnom uzorku od 81 osnovne škole, među koje je **odabrana i naša Škola**. U ispitivanju sudjeluju **učenici 5. razreda** koji će od 10. do 12. listopada pisati ispite iz navedenih predmeta. Ispituju se sadržaji i ishodi koje su učenici trebali usvojiti **tijekom razredne nastave**.

U svibnju 2022. godine nacionalni ispiti provedeni su i među učenicima koji su u školskoj godini 2021./2022. bili 8. razred.

Nacionalni ispiti standardizirani su vanjski ispiti kojima je cilj utvrditi razine postignuća u ishodima predmetnih kurikuluma u ključnim dijelovima obrazovnih ciklusa. **Opći je cilj pridonijeti uspostavi usklađenoga i učinkovitoga sustava odgoja i obrazovanja te sustava kvalitete**.

Nakon pisanja svakog nacionalnih ispita učenici će ispunjavati upitnik o iskustvu pisanja.

**Informacije o provedbi ispita za učenika 5. razreda**

Učenici u navedene dane trebaju doći pred školu u 8:20 sati. U 8:30 sati učenici ulaze u ispitne prostorije (učionice 15, 16 i 17) prema unaprijed utvrđenom popisu te prate daljnje upute voditelja ispitnih prostorija. U 9:00 sati započinje pisanje ispita. U svakoj ispitnoj prostoriji osim učenika bit će dvoje učitelja – voditelj ispitne prostorije i provoditelj ispitivanja.

Učenici koji se školuju prema **redovitome programu uz prilagodbu sadržaja i individualizirane postupke** ispite pišu u zasebnoj prostoriji (učionica 15) jer su ispiti i upute za pisanje drugačiji te jer im je prema potrebi produljeno vrijeme pisanja ispita.

Raspored učenika u ispitnim prostorijama nije određen prema razrednom odjeljenju (5. a i 5.b razred) već prema abecednom popisu svih učenika 5. razreda.

**Učenici ostalih razrednih odjela** u dane i sate pisanja nacionalnih ispita **ne mijenjaju učionice** nego ostaju stalno u istoj. Za vrijeme pisanja nacionalnih ispita ne napuštaju učionice pod odmorima kako bi se izbjeglo stvaranje buke na hodnicima. To se odnosi na sljedeće dane i sate: ponedjeljak 1.-5. sat, utorak i srijeda 1.-3. sat. Učenici će biti u sljedećim učionicama:

|  |  |  |
| --- | --- | --- |
| 6.a – 13 6.b – 8 6.c – 21 | 7.a – 11  7.b – 20  7.c – 9 | 8.a – 10  8.b – 18  8.c – 19 |

U ponedjeljak nakon 5. sata te u utorak i srijedu nakon 3. sata škola će funkcionirati uobičajeno – vraća se kabinetska nastava (premještanje učenika po učionicama ovisno o predmetu) te učenici smiju za vrijeme odmora izlaziti iz učionica.

Učenici ostalih razreda **iz učionica 15, 16 i 17 prije 1. sata neka uzmu sve što bi im moglo zatrebati** u vrijeme kada se pišu nacionalni ispiti jer se u te učionice ne smije ulaziti dok provedba ispita ne završi.

**Raspored pisanja ispita**

8:20 – okupljanje pred školom

8:30 – ulazak u školu i ispitne prostorije

9:00 – početak pisanja nacionalnih ispita

|  |  |  |  |  |
| --- | --- | --- | --- | --- |
| Predmet | Datum | Trajanje ispita | Popunjavanje upitnika | Gablec |
| Hrvatski jezik | 10.10.2022. | 75 min + 30 min pauza + 60 min | 10-20 min (nakon završetka drugog dijela ispita) | 10:15 |
| Matematika | 11.10.2022. | 75 min | 10-20 min | Od 10:30 nadalje\* |
| Priroda i društvo | 12.10.2022. | 60 min | 10-20 min | Od 10:15 nadalje\* |

\*Vrijeme gableca u utorak i srijedu ovisi o organizacijskim mogućnostima kuhinje.

U ponedjeljak učenici s ispitivanjem završavaju oko 12 sati (ovisno o vremenu potrebnom za ispunjavanje upitnika) te nakon toga **odlaze kući** (autobus nakon 5. sata). U utorak traje do 10:30, a u srijedu do 10:15 te učenici ostaju u školi i **nakon završetka trećeg sata prate nastavu prema uobičajenom rasporedu**.

**Dopušteni pribor**

Za vrijeme ispitivanja učenici na klupama ne smiju imati ništa osim dopuštenog pribora. Strogo je zabranjeno korištenje mobitela, pametnih satova i ostale tehnologije. Učenici su takve predmete dužni ostaviti na ulazu u učionicu.

|  |  |
| --- | --- |
| Hrvatski jezik | kemijska olovka kojom se piše crnom ili plavom bojom |
| Matematika | kemijska olovka kojom se piše crnom ili plavom bojom, geometrijski pribor (trokut i ravnalo ili dva trokuta i šestar); za učenike s prilagodbom sadržaja i kalkulator |
| Priroda i društvo | kemijska olovka kojom se piše crnom ili plavom bojom |

Za vrijeme pisanja ispita učenicima nije dopušteno izlaženje iz učionica, osim ako je to prijeko potrebno. U tom slučaju provoditelj ispitivanja prati učenika izvan učionice, a izlazak se zapisuje u obrazac za provedbu ispita u ispitnoj prostoriji.

**Učenici se za ispite ne moraju unaprijed pripremati** – svrha je utvrditi stvarno stanje usvojenosti obrazovnih ishoda tijekom prve četiri godine osnovnoškolskog odgoja i obrazovanja.

Svim učenicima želimo puno sreće i uspjeha!

Koordinatorica ispitivanja:

pedagoginja Tajana Perec

097 6240 071